Taastrup, den 9. august 2017  
Sag 16-2017-00452 – Dok. 331762/btp\_dh

Høringssvar vedr. udkast til forslag til lov om ændring af lov om social service, lov om almene boliger m.v. og lov om psykologer m.v

Danske Handicaporganisationer har modtaget ovennævnte udkast til lovforslag og takker for muligheden for at komme med bemærkningerne hertil.

*Udvidet lån til betaling af en handicapbil og opdatering af beløbsrammen*  
Danske Handicaporganisationer (herefter: DH) mener som ministeriet, at det er hensigtsmæssigt, at der sker én samlet og grundig egnethedsvurdering ved støtte til køb af bil. DH mener, at én samlet vurdering bidrager til både den mindst bureaukratiske og mindst indgribende sagsbehandling for borgeren. DH er derfor umiddelbart positive over for, at kriteriet om ganske særlige forhold som selvstændig betingelse for udvidet lån bortfalder. Derudover bifalder DH, at det af bemærkningerne til lovforslaget fremhæves, at det er ministerens hensigt, at borgeren skal have den støtte, som vedkommende har behov for uanset bilens pris.

DH anser det desuden som både positivt og naturligt, at beløbsrammen opdateres, hvilket i takt med prisudviklingen også fremover bør ske.

Afslutningsvist kan DH dog ikke undgå at bemærke, at mennesker med fysisk eller psykisk funktionsnedsættelse fortsat oplever lang sagsbehandlingstid i forbindelse med ansøgning om støtte til køb af bil. Det kan afhjælpes ved bl.a. øget brug af tro- og loveerklæringer ved genbevilling af støtte. Imidlertid indeholder nærværende lovforslag ikke initiativer, der afhjælper problemstillingen om lange sagsbehandlingstider på området.

*Rigtigheden af oplysninger i Tilbudsportalen*   
At Tilbudsportalen på korrekt vis præsenterer de tilgængelige tilbud er afgørende for, at borgerne tildeles det bedst mulige tilbud – både i tilfælde hvor sagsbehandleren og hvor borgeren orienterer sig via Tilbudsportalen. Umiddelbart mener DH, at den bedst mulige opfølgning på urigtige oplysninger følger af, at påbud og markering sker over for det relevante tilbud, som ministeriet lægger op til med ændringen. DH er generelt positive over for tiltag, der styrker Tilbudsportalen som værktøj og derfor også positive over for de foreslåede ændringer.

*Udvidelse af mulighederne for gennemførelse af forsøg på det sociale område*Overordnet undrer DH sig over, hvor behovet for at udvide den eksisterende ordning er opstået. Det er umiddelbart DH’s opfattelse, at der også via frikommuneforsøgene eksisterer gode muligheder for at igangsætte forsøg i kommunerne på det sociale område. DH mener derfor, at det bør klargøres, hvor det ikke i dag er muligt at afprøve de påtænkte forsøg via frikommuneforsøgene. DH opfordrer derfor til, at hensigten med at udvide ordningen klargøres, så drøftelserne om en eventuel udvidelse af muligheden for forsøg beror på faktiske udfordringer – og ikke kun på gisninger om behov for at udvide område og aktørkreds.

DH anerkender, at forsøg med nye typer tilbud på det sociale område kan være vigtige for at afsøge ny og lovende praksis. Samtidig er det dog afgørende, at borgernes retssikkerhed forbliver intakt og prioriteret. Udkastet til lovforslaget anfører, at der ikke gives tilladelse til forsøg, der stiller borgerne dårligere. Det er dog ikke nærmere angivet, ud fra hvilke parametre det skal vurderes, om borgerne stilles dårligere. Dermed forbliver det en hensigtserklæring, som vil være svær at gøre gældende i en konkret sag. Desuden er det uklart, om borgerne kan vælge ikke at deltage i forsøgene. DH er derfor overordnet nervøse for, at en udvidelse af både område for og aktørkreds bag forsøgene kan være en ulempe for de berørte borgere trods hensigtserklæringen om det modsatte. DH vil derfor opfordre til, at retningslinjer for vurderinger af, om borgerne vil blive dårligere stillet, og for borgernes mulighed for at fravælge at indgå i forsøg, indarbejdes i lovforslaget.

I alle tilfælde vil DH gerne støtte op om ministeriets opfattelse af, at hensynet til den enkelte borgers retssikkerhed i forbindelse med forsøg bør tydeliggøres. DH efterlyser dog en fremstilling fra ministeriet af, hvordan dette kan og bør gøres i forbindelse med lovforslaget.

Danske Handicaporganisationer har ikke umiddelbart kommentarer til de resterende dele af lovforslaget.

Med venlig hilsen

Thorkild Olesen

Formand